《凄凉犯 哭云间友人金蓬山和钱莼䰻韵》
清代·陈维崧

秦淮水阁微茫景，回船使酒如昨。笛床茗椀，烟帆雨幔，麝盟粉约。

江涛喷薄。短咏长吟间作。戏呼余、长鬣者，烛下恣嘲谑。

重过酒垆，纵歌谱犹存，翠凋珠铄。玉京伴侣，似人间、也愁离索。

促返蓬山，果然去、骖鸾跨鹤。砑香笺，漫写沈吟怎睡著。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。